6.  โครงการในอนาคต

การสำรวจและทำเหมืองแร่ทองคำ – บริษัท ทุ่งคำ จำกัด

6.1 ความเป็นมา

บริษัท ทุ่งคำ จำกัด เป็นบริษัทสำรวจและทำเหมืองแร่ที่ได้จดทะเบียนที่จังหวัดเลย
ในภาคตะวันออกเฉียงเหนือของประเทศไทย ภายใต้การควบคุมและบริหารงานโดย บริษัท
ทุ่งคาฮาเบอร์ จำกัด (มหาชน) (ตามแบบแสดงโครงสร้างของกลุ่มบริษัท) บริษัท ทุ่งคำฯ
ได้ยื่นขอประทานบัตรทำเหมืองแร่ทองคำเมื่อปี 2538
ขณะนี้คำขอประทานบัตรอยู่ระหว่างการอนุมัติในขั้นสุดท้ายจากกระทรวงเกษตรและสหกรณ์
โดยประทานบัตรจะมีอายุถึง 25 ปี

เมื่อบริษัทฯ ได้รับสัมปทานการสำรวจแร่ในปี 2534 บริษัทฯ ได้ชำระเงินโบนัสจำนวน 5.8
ล้านบาท ให้กับกรมทรัพยากรธรณี โดยมีเงื่อนไขเพิ่มเติมคือ 1) บริษัทฯ
จะชำระเงินโบนัสอีกจำนวน 6.5 ล้านบาท เมื่อบริษัทได้รับมอบประทานบัตรการทำเหมืองกลุ่มแรก
2) ยังคงให้สิทธิกับรัฐบาลไทยในการที่จะซื้อหุ้นของบริษัท ทุ่งคำฯ ในอัตราร้อยละ 5 ถึงร้อยละ 10
ของจำนวนหุ้นทั้งหมด ในราคาที่จดทะเบียนไว้บวกอัตราดอกเบี้ยขั้นต่ำ 3)
ชำระค่าภาคหลวงในอัตราร้อยละ 2.5 และ 4) แบ่งผลผลิตจำนวนร้อยละ 1.5
ของผลผลิตแร่ทองคำหลังจากชำระค่าภาคหลวงแล้ว ปัจจุบัน บริษัท ทุ่งคำฯ
ได้ลงทุนไปแล้วเป็นจำนวนเงินประมาณ 303.1 ล้านบาท
โดยไม่รวมค่าใช้จ่ายในการถือครองและค่าใช้จ่ายในการบริหารงาน ทีมงานบริหารของบริษัทฯ
ประกอบด้วยผู้ชำนาญการด้านการสำรวจและทำเหมืองแร่ ด้านธุรกิจ และการเงิน
(ดังข้อมูลปรากฎไว้ในส่วนของการจัดการ)

6.2 การพัฒนาอสังหาริมทรัพย์

ปัจจุบัน บริษัท ทุ่งคำฯ ถือครองคำขอและสิทธิในการสำรวจแร่ครอบคลุมพื้นที่ทั้งหมด 88.56
ตารางกิโลเมตร จากพื้นที่ที่ได้รับสัมปทานในครั้งแรก โดยมีรายละเอียดดังนี้

1.  คำขอประทานบัตร จำนวน 120 แปลง รวมเนื้อที่ 34,174ไร่ (54.67 ตารางกิโลเมตร)

2.  คำขออาชญาบัตรพิเศษ จำนวน 8 แปลง รวมเนื้อที่ 24,004 ไร่ (38.40 ตารางกิโลเมตร)

6.3 สรุปโครงการและสถานะ

เมื่อบริษัท ทุ่งคำ จำกัด ได้รับอาชญาบัตรพิเศษสำรวจแร่ในปี พ.ศ. 2534 แล้ว บริษัทฯ
ได้เริ่มทำการสำรวจหาแหล่งแร่ และพบแหล่งแร่ทองคำที่มีคุณค่าทางเศรษฐกิจหลายบริเวณด้วยกัน
ในปี พ.ศ. 2538 บริษัทฯ จึงได้ยื่นขอประทานบัตรต่อทรัพยากรธรณีจังหวัดเลย ชุดแรกจำนวน 6
แปลง กรมทรัพยากรธรณีได้อนุมัติแผนผังโครงการทำเหมืองแร่ทองคำของบริษัทฯ เมื่อปลายปี พ.ศ.
2539
และสำนักงานนโยบายและแผนสิ่งแวดล้อมได้อนุมัติรายงานการวิเคราะห์ผลกระทบสิ่งแวดล้อมของบริษัทฯ
เมื่อเดือนธันวาคม 2541 บริษัทฯ ได้ทำการสำรวจหาแหล่งแร่ต่อไปจนถึง พ.ศ. 2541
ทำให้ได้พบแหล่งแร่ที่มีคุณค่าทางเศรษฐกิจอีกหลายบริเวณ
จึงได้ยื่นขอประทานบัตรเพิ่มเติมในพื้นที่อีกหลายแปลง

ปัจจุบัน บริษัทฯ ได้สำรวจพบแหล่งแร่ทองคำ รวมทั้งกลุ่มแร่โลหะพื้นฐานพวกทองแดง ตะกั่ว สังกะสี
รวม 29 บริเวณด้วยกัน โดยตรวจพบแหล่งแร่ทองคำ 7
บริเวณในพื้นที่ด้านตะวันออกเฉียงใต้ของแปลงสำรวจ แหล่งแร่ทองคำทั้ง 7 บริเวณนี้เรียกว่า “กลุ่ม
T” ซึ่งได้ทำการสำรวจอย่างละเอียด
ทำการเจาะสำรวจด้วยเครื่องเจาะสำรวจชนิดเก็บตัวอย่างหินเป็นแท่ง
และชนิดเก็บตัวอย่างหินเป็นชิ้นเล็กๆ จำนวน 346 หลุม รวมความลึก 31,200 ม.
ปัจจุบันสามารถทราบขอบเขตที่แน่นอนของแหล่งแร่ที่มีความสมบูรณ์ของทองคำสูงเพียงพอที่จะเปิดเป็นเหมืองได้
ผลการสำรวจบริเวณทางด้านตะวันตกและด้านตะวันตกเฉียงเหนือของพื้นที่ “T”
ได้พบแหล่งแร่ทองคำ รวมทั้งกลุ่มแร่ทองแดง ตะกั่ว สังกะสี ที่มีคุณค่าทางเศรษฐกิจ รวม 20
บริเวณด้วยกัน

6.3.1 ปริมาณสำรองของแหล่งแร่ทองคำ

ปัจจุบัน บริษัทฯ ได้คำนวณหาปริมาณสำรองของแหล่งแร่ทองคำ
โดยแบ่งเป็นปริมาณสำรองที่ได้จากการวัดตรวจสอบที่ชัดเจนและปริมาณสำรองที่ได้จากการประเมินจากหลักฐานการสำรวจที่บ่งชี้การพบสินแร่ทองคำทั้งสิ้น
3.46 ล้านเมตริกตันที่ความสมบูรณ์ของทองคำ 4.38 กรัมต่อสินแร่หนึ่งตัน
แหล่งแร่ทองคำบางพื้นที่มีลักษณะแผ่ขยายออกไปในแนวราบและในแนวลึก
(จากสินแร่ชนิดทุติยภูมิไปสู่สินแร่ปฐมภูมิ)
ในเบื้องต้นนี้สรุปผลการประเมินได้ว่าแหล่งแร่บริเวณนี้มีทองคำอยู่ประมาณ 1 ล้านออนซ์
โดยได้รวมแหล่งแร่ปฐมภูมิที่เป็นสินแร่ซัลไฟด์ซึ่งวางตัวอยู่ข้างใต้สินแร่ออกไซด์เข้าไปด้วย

การประเมินปริมาณสำรองของแหล่งแร่ ได้ดำเนินการโดยนักธรณีวิทยาที่มีความชำนาญ นอกจากนั้น
ยังให้นักธรณีวิทยาที่ปรึกษาที่จดทะเบียนในประเทศออสเตรเลีย (AIMM)
ทำการตรวจสอบการปฏิบัติงานสำรวจที่กระทำมาแล้วและเสนอความเห็นในการสำรวจขั้นต่อไป
เมื่อไม่นานมานี้ ผู้ชำนาญด้านการพัฒนาเหมืองแร่จากประเทศออสเตรเลีย
ได้ดำเนินการปฏิบัติงานต่างๆ ตามที่ชนะการประมูลเพื่อการพัฒนาเหมืองแร่

6.3.2 แผนพัฒนาและใบอนุญาต

บริษัทฯ จะเริ่มต้นทำเหมืองและพัฒนาเหมืองจากบริเวณผิวดินซึ่งเป็นบริเวณสินแร่ออกไซด์ก่อน
พื้นที่แหล่งแร่ที่จะเริ่มดำเนินการจะเป็นบริเวณ Quartz Spur และบางส่วนของบริเวณแหล่งแร่
T-1 โดยได้วางแผนการผลิตเบื้องต้นไว้ประมาณวันละ 190 ตัน ขั้นตอนที่สองเป็นการขยายการผลิต
จนสามารถผลิตได้วันละ 1000 - 2000 ตันและจะทำการพัฒนาสินแร่ส่วนที่เหลือในพื้นที่บริเวณ “T”
รวมทั้งบริเวณข้างเคียง

การทำเหมืองในพื้นที่แหล่งแร่ Quartz Spur, T-1 และ T-1-8 รวมกันมีเนื้อที่ 109.37 ไร่
(ประมาณ 0.175 ตร.กม.) และเมื่อรวมพื้นที่ของโรงงานแต่งแร่แล้วจะมีเนื้อที่ประมาณ 1,030
ไร่ (1.65 ตร.กม.) ซึ่งจะทำการก่อสร้างในบริเวณใกล้ๆ แหล่งแร่ T-1
โดยบริเวณโรงงานแต่งแร่ จะประกอบด้วยโรงแต่งแร่ โรงบำบัดน้ำเสีย โรงผลิตทองคำ
และบริเวณบำบัดน้ำเสียของโครงการ

เมื่อบริษัทฯ ได้ดำเนินการทำเหมืองไปแล้วระยะหนึ่ง บริษัทฯ
จะประเมินปริมาณสำรองชั้นรายละเอียดแหล่งแร่ต่อไปอีก 3 บริเวณ ซึ่งได้แก่ 1)
ในบริเวณพื้นที่ที่ติดต่อกับสายแร่ที่กำลังทำเหมืองอยู่ซึ่งคาดว่าสายแร่จะแผ่ขยายออกไปทางด้านนั้นเพื่อจะหาปริมาณสินแร่เพิ่มเติม
2) ในบริเวณสินแร่ออกไซด์และแร่กอสแซนบริเวณอื่นที่ได้สำรวจพบแล้ว
โดยผลจากการวิเคราะห์แสดงแนวโน้มว่าน่าจะเป็นแหล่งแร่ที่น่าสนใจ 3)
ในพื้นที่อีกหลายบริเวณที่ผลจากการวิเคราะห์แร่ปฐมภูมิของแร่ทองคำ รวมทั้งแร่ทองแดง ตะกั่ว
สังกะสี มีความสมบูรณ์สูง

ใบอนุญาต: ในระหว่างปี ไม่มีความคืบหน้าเกี่ยวกับการอนุมัติคำขอประทานบัตรของบริษัท ทุ่งคำฯ
มากนัก ขณะนี้ คำขอประทานบัตรยังรอการอนุมัติโดยสำนักงานการปฏิรูปที่ดินเพื่อเกษตรกรรม
(ส.ป.ก.) กรุงเทพฯ ตั้งแต่เดือน กรกฎาคม 2542 ส.ป.ก.
อยู่ภายใต้การควบคุมของรัฐมนตรีว่าการกระทรวงเกษตรและสหกรณ์ บริษัทฯ ได้ประสานงานกับ
ส.ป.ก. อย่างต่อเนื่อง เพื่อให้มั่นใจว่าเอกสารต่าง ๆ
เกี่ยวกับโครงการซึ่งได้รับการสนับสนุนจากภาครัฐ และ ส.ป.ก. จังหวัดเลย
มีครบบริบูรณ์เพื่อการพิจารณา อย่างไรก็ตาม ส.ป.ก.
ยังไม่มีการประชุมอย่างเป็นทางการเพื่อพิจารณาคำขอของบริษัท ทุ่งคำฯ และบริษัท ทุ่งคำฯ
ยังคงพยายามติดตามผลอย่างต่อเนื่อง เพื่อเร่งรัดขั้นตอนการอนุมัติต่อไป

6.4 การวิเคราะห์ผลกระทบสิ่งแวดล้อม

บริษัทฯ ได้ทำการศึกษาผลกระทบสิ่งแวดล้อม มาตรการป้องกันและแก้ไข
ซึ่งสำนักงานนโยบายและแผนสิ่งแวดล้อมได้อนุมัติแล้ว รายงานได้ครอบคลุมถึงทรัพยากรสัตว์ป่า
ปฐพีวิทยา โดยได้เน้นเรื่องอุทกวิทยาเกี่ยวกับปริมาณน้ำ คุณภาพน้ำ และการควบคุมคุณภาพ
มหาวิทยาลัยขอนแก่น ภาควิชาเทคโนโลยีธรณี เป็นผู้ที่ทำการศึกษาด้านอุทกวิทยา
โดยมีบริษัทที่ปรึกษา เอส จี เอส ร่วมปฏิบัติงาน บริษัท NSR Environmental Consulting
Pty Ltd. ประเทศออสเตรเลียเป็นผู้ให้คำแนะนำ บริษัทฯ ได้ศึกษารูปแบบ
และสภาพการไหลของน้ำบาดาลในบริเวณโครงการ โดยได้เจาะบ่อบาดาลรอบๆ
พื้นที่เพื่อใช้ในการตรวจสอบคุณภาพน้ำจากการทำเหมือง เพื่อเป็นการป้องกันและตรวจสอบล่วงหน้า
หากมีการปนเปื้อนผสมเข้าไปในน้ำจะแก้ไขได้ทันเวลา

นอกจากนี้ยังได้มีการศึกษาคุณสมบัติทางกลศาสตร์ของดิน
และภาพหน้าตัดของชั้นดินในบริเวณโครงการ เพื่อพิจารณาสภาพทางธรณีวิทยาของหินที่อยู่ลึกลงไป
รวมถึงการวิเคราะห์ความเหมาะสมของดินในบริเวณนี้
เมื่อใช้ในการบดอัดเพื่อปูพื้นอ่างที่จะใช้เก็บกักกากสินแร่ ผลลัพธ์ของการศึกษาเป็นผลดี
กล่าวคือสภาพทางธรณีวิทยาของหินที่รองรับมีลักษณะดี ไม่มีรอยแตกแยก หรือบริเวณที่อ่อนแอ
อันอาจจะทำให้น้ำในอ่างเก็บน้ำข้างบนรั่ว หรือบริเวณเก็บกักกากแร่ถล่มลงไปได้
ผลจากการตรวจสอบคุณสมบัติของดิน
พบว่าดินเหนียวเมื่อถูกบดอัดจะวางตัวเป็นชั้นแน่นอย่างมั่นคงเหมาะสมในการใช้ปูพื้นอ่างกักเก็บกากแร่
นอกจากนั้นผลจากการสำรวจดินได้พบแหล่งดินเหนียว ทรายและกรวด
เพียงพอในบริเวณใกล้เคียงกับบริเวณที่จะสร้างอ่างและเขื่อนดินเหนียว

ผลจากการขุดเจาะบ่อบาดาลเพื่อการตรวจสอบคุณภาพน้ำและบ่อบาดาลเพื่อการบริโภค
พบว่าในบริเวณที่จะทำเหมืองนี้มีน้ำบาดาลมากเพียงพอสำหรับกระบวนการทำเหมือง
ซึ่งคาดว่าจะต้องใช้น้ำประมาณวันละ 2,000 ลูกบาศก์เมตร

6.5 สภาพทางธรณีวิทยา

สภาพธรณีวิทยาของพื้นที่สัมปทาน ประกอบด้วยหินชั้น ซึ่งมีการคดโค้งและรอยเลื่อนมาก
มีแนวของหินปูนซึ่งไม่ต่อเนื่องกันโผล่ทางด้านตะวันออกของแปลงสำรวจ มีหิน

อัคนีจำพวกแกรโนไดโรไรท์ และไดโอไรท์ แทรกผ่านเข้าไปในหินชั้นหลายบริเวณด้วยกัน

บริเวณทางด้านตะวันออกเฉียงใต้ของแปลงสำรวจ ทองคำเกิดอยู่ในสินแร่กอสแซนที่ระดับผิวดิน
ซึ่งเป็นส่วนที่เหลือจากการผุพัง โดยปิดทับอยู่บนแหล่งแร่ซัลไฟด์ปฐมภูมิที่อยู่ข้างใต้
ซึ่งมีทองคำเกิดร่วมอยู่กับสินแร่ ควอร์ต และสินแร่แปรสัมผัส

ในพื้นที่ตอนกลาง และด้านตะวันตก มีพื้นที่ที่พบแร่ทองคำและกลุ่มแร่ทองแดง ตะกั่ว สังกะสี
ที่มีคุณค่าทางเศรษฐกิจเกิดอยู่ภายในบริเวณที่หินมีการแตกหักสูงและมีน้ำยาซิลิก้าแทรกซึมเข้าไปในเนื้อหิน
ซึ่งพื้นที่เหล่านี้จะอยู่ในบริเวณใกล้เคียงกับพื้นที่ที่หินมีโครงสร้างทางธรณีวิทยาแบบรูปวงแหวนซึ่งคาดว่าเดิมเป็นปล่องภูเขาไฟ
และมีแนวของรอยเลื่อนอยู่ในทิศตะวันตกเฉียงเหนือและตะวันออกเฉียงเหนือ

โครงสร้างทางธรณีขนาดใหญ่นี้มีลักษณะเป็นแนวมีความกว้างตั้งแต่ 7 ถึง 12 กม.
วางตัวอยู่ในทิศตะวันตกเฉียงเหนือและตัดผ่านส่วนกลางและด้านใต้ของแปลงสำรวจ
โดยที่แนวของรอยเลื่อนอยู่ในทิศเดียวกันกับแนวของรอยเลื่อนทางภาคเหนือของประเทศไทย
และประเทศใกล้เคียง มีหินอัคนีจำพวก แกรนโนไดโอไรท์ และไดโอไรท์แทรกอยู่ในแนวหินชั้น
ส่วนมากโผล่ให้เห็นในบริเวณโครงสร้างรูปวงแหวน

6.6 กระบวนการแต่งแร่ทองคำ

ขบวนการแต่งแร่ทองคำประกอบด้วยขั้นตอนหลัก 8
ขั้นตอนด้วยกันซึ่งจะมีขั้นตอนย่อยแตกต่างกันไปขึ้นกับคุณสมบัติทางโลหกรรมของสินแร่ทองคำ
ขบวนการแต่งแร่ทองคำ รวมทั้งการใช้สารไซยาไนด์
การกำจัดของเสียของโครงการและการตรวจสอบคุณภาพของน้ำบาดาลบริเวณโครงการนี้ได้รับการเห็นชอบจากกรมทรัพยากรธรณีและสำนักงานนโยบายและแผนสิ่งแวดล้อมแล้ว
การแต่งแร่ทองคำสามารถสรุปขั้นตอนได้ ดังนี้

  1. สินแร่ทองคำจะถูกนำมายังบริเวณป้อนแร่แล้วลงสู่เครื่องป้อนแร่แบบสั่น (Vibrating
  Feeder) ซึ่งจะส่งแร่ไปยังตะแกรงคัดขนาดแบบหมุน (Trommel)
  สินแร่หยาบที่ไม่ผ่านรูตะแกรงจะถูกลำเลียงไปยังเครื่องย่อยแร่ขนาดหยาบ (Jaw Crusher)
  เพื่อบดให้มีขนาดเล็กลง
  ส่วนสินแร่ละเอียดที่ผ่านรูตะแกรงหมุนจะถูกส่งไปยังเครื่องแยกแร่โดยใช้ความถ่วงจำเพาะแบบเนลสัน
  (Knelson Concentrator๗ เพื่อแยกแร่ต่อไป

2. เครื่องย่อยแร่ขนาดหยาบจะบดสินแร่ให้มีขนาดเล็กลงแล้วผ่านไปสู่ตะแกรงสั่นคัดขนาด
(Vibrating Screen) เพื่อแยกสินแร่ที่หยาบกว่ารูตะแกรงส่งไปบดอีกครั้งด้วยเครื่องบดแบบฆ้อน
(Hammer Mill) สินแร่ที่ถูกบดแล้วนี้จะนำกลับไปคัดขนาดอีกครั้งที่ตะแกรงสั่นคัดขนาด
สินแร่ละเอียดที่ผ่านรูตะแกรงจะส่งไปยังถังเก็บสินแร่ละเอียด (Fine Ore Bin)
ซึ่งจะถูกนำไปบดให้ละเอียดลงอีก

3. เครื่องแยกแร่แบบเนลสันจะคัดสินแร่ละเอียดส่งไปยังโต๊ะแยกแร่แบบเจมินี (Gemini Table)
และส่งสินแร่ที่หยาบกว่าไปยังเครื่องบดแร่ที่บดด้วยลูกบอลกลม (Ball Mill)
เพื่อบดให้มีขนาดเล็กลงไปอีก

4.
โต๊ะแยกแร่แบบเจมินีซึ่งใช้ระบบแยกแร่ที่อาศัยความถ่วงจำเพาะจะแยกเม็ดทองคำขนาดเล็กและสินแร่ที่บดละเอียดออกมารวมกันเป็นหัวแร่
(Concentrate)
แล้วส่งไปยังเตาถลุงแร่เพื่อหลอมออกมาเป็นทองคำแท่งและส่งไปทำให้บริสุทธิ์ต่อไป
ส่วนสินแร่ที่หยาบกว่าก็ส่งไปบดอีกครั้งที่เครื่องบด Ball Mill

5. เครื่องบด Ball Mill จะรับแร่ป้อนจาก 3 จุดด้วยกัน คือ จากโต๊ะแยกแร่เจมินี
จากเครื่องแยกแร่เนลสัน และจากถังเก็บแร่ละเอียด
หลังจากบดแล้วสินแร่จะถูกส่งไปยังเครื่องคัดขนาดแบบวอร์แมนไซโคลน (Warman Cyclone)
ซึ่งจะแยกสินแร่ละเอียดส่งไปรวมกันในถังเพื่อแต่งแร่ทองคำต่อไปโดยขบวนการทางเคมี
สินแร่หยาบก็จะถูกส่งกลับไปที่เครื่องแยกแร่แบบเนลสันอีกครั้ง

6. ขบวนการแต่งแร่ทางเคมีแบบคาร์บอนลิช (Carbon Leach)
จะเกี่ยวข้องกับการใช้สารไซยาไนด์ไปละลายทองคำในสินแร่(Cyanidation)
แล้วใช้ผงถ่านจับสารประกอบทองคำไว้ที่ผิวถ่าน (Adsorption)
จากนั้นจึงละลายสารประกอบทองคำจากผงถ่าน (Stripping)
แล้วนำสารละลายไปแยกทองคำออกมาโดยขบวนการทางไฟฟ้า (Electrowinning)
และทำการถลุงต่อไป ในระบบนี้สามารถนำสารไซยาไนด์และผงถ่านหมุนเวียนกลับมาใช้ได้อีก

7. น้ำเสียที่เกิดจากขบวนการแต่งแร่ทางเตมีจะถูกนำมาบำบัดโดยการตกตะกอนสารพิษ เช่น
พวกโลหะหนัก สารหนู สารไซยาไนด์
ก่อนที่จะส่งไปทำให้บริสุทธิ์ขึ้นในอ่างเก็บกักกากแร่หรือชุดบ่อบำบัดอีกครั้งหนึ่ง
น้ำที่ผ่านการบำบัดทั้งสองครั้งนี้จะถูกส่งไปทำให้สะอาดขึ้นอีกโดยธรรมชาติด้วยการปล่อยให้ไหลผ่าน
Engineered Wetland ซึ่งเป็นร่องน้ำที่ทำขึ้นให้คดโค้งไปมา
มีพืชที่ช่วยดูดซับสารพิษและชั้นถ่านหินอยู่ตลอดแนวลำน้ำนี้ น้ำที่ผ่านการบำบัดจาก Engineered
Wetland แล้วจะนำมาตรวจสอบความบริสุทธิ์ตามมาตรฐานของ
สำนักงานนโยบายและแผนสิ่งแวดล้อม
และในกรณีที่ไม่ผ่านมาตรฐานก็จะส่งกลับไปบำบัดตามที่กล่าวมาอีกครั้ง
น้ำที่ผ่านมาตรฐานแล้วจะส่งไปเก็บกักเพื่อนำมาใช้อีกหรือปล่อยสู่ลำน้ำธรรมชาติในกรณีที่มีการร้องขอจากเกษตรกรใกล้เคียงโครงการ

8.
ทองคำแท่งที่ได้จากการเตาถลุงและจากขบวนการทางเคมีจะถูกส่งไปทำให้บริสุทธิ์โดยการกำจัดสิ่งสกปรกที่เจือปนอยู่จนทองคำมีความบริสุทธิ์มากกว่า
99 เปอร์เซนต์ สิ่งสกปรกเจือปนบางชนิดที่สะกัดออกมา เช่น โลหะเงิน
อาจมีปริมาณมากจนเป็นผลพลอยได้ที่เพิ่มรายได้อีกทางหนึ่ง

  6.7 การได้รับการส่งเสริมการลงทุนจากคณะกรรมการส่งเสริมการลงทุน (BOI)

คณะกรรมการส่งเสริมการลงทุนได้อนุมัติคำขอของบริษัท ทุ่งคำฯ
สำหรับการดำเนินโครงการเหมืองแร่ทองคำ เมื่อวันที่ 14 ตุลาคม 2542 ให้บริษัทฯ
ได้รับสิทธิพิเศษหลังจากที่ได้รับอนุมัติประทานบัตร ประกอบด้วย:

1.  1. ได้รับยกเว้นภาษีนำเข้าเครื่องจักรทั้งหมดเป็นระยะเวลา 2 ปี

2.  2. ได้รับลดหย่อนภาษีนำเข้าวัตถุดิบร้อยละ 75 เป็นระยะเวลา 5 ปี

  3. ได้รับยกเว้นภาษีเงินได้เป็นระยะเวลา 8 ปี และ ได้รับลดหย่อนภาษีเงินได้ร้อยละ 50
  สำหรับ 5 ปีถัดไป

6.8 ผลตอบแทนที่คาดว่าจะได้รับ

รายละเอียดของประมาณการผลตอบแทนจากการลงทุน ได้ระบุไว้ใน
คำอธิบายและการวิเคราะห์ฐานะการเงินและผลการดำเนินงาน